《古剑歌为明书宗蕴赋》
明代·周叙

良工冶铸金铁英，鍊出宝剑真天成。烨烨芙蓉比荷艳，犹如绿水涵秋清。

一从中道沈埋久，紫气犹能贯牛斗。沈埋夜夜想飞腾，匣里时时作悲吼。

君今得此耀细微，观者拂拭光陆离。防身震慑魑魅胆，露锷刜劘霜雪披。

自来灵物神呵护，愿子殷勤重垂顾。莫教佩服过延津，只恐跳波化龙去。

作者简介：（1392—1452）江西吉水人，字公叙，一作功叙，号石溪。永乐十六年进士。授编修，官至侍读学士，署南京翰林院侍读学士。居禁近二十余年，多所论列，负气节，笃行谊。诏独修辽、金、元三史，力疾诠次不少辍。欲修宋史，不克就而卒。有《石溪文集》。